b'\n_START_ARTICLE_\nSaldi.Juoda.Naktis. (2006 albumas)\n_START_SECTION_\nStatistika, pasiekimai\n_START_PARAGRAPH_\nD\xc4\x97l didelio prekybinink\xc5\xb3 susidom\xc4\x97jimo naujas Andriaus Mamontovo dain\xc5\xb3 albumas \xe2\x80\x9eSaldi.Juoda.Naktis.\xe2\x80\x9c prekybos ta\xc5\xa1kus pasiek\xc4\x97 viena diena anks\xc4\x8diau. Pirm\xc4\x85j\xc4\x85 prekybos dien\xc4\x85 buvo parduota apie du su puse t\xc5\xabkstan\xc4\x8dio \xc5\xa1io albumo vienet\xc5\xb3. Trejus metus laukto Andriaus Mamontovo dain\xc5\xb3 albumo \xe2\x80\x9eSaldi. Juoda. Naktis\xe2\x80\x9c oficiali i\xc5\xa1leidimo data \xe2\x80\x93 2006 vasario 14 diena. Vienas pirm\xc5\xb3j\xc5\xb3 nauj\xc4\x85j\xc4\xaf album\xc4\x85 gavo Lietuvos Respublikos prezidentas Valdas Adamkus._NEWLINE_T\xc4\x85 pa\xc4\x8di\xc4\x85 dien\xc4\x85 i\xc5\xa1leistas ir kitas Andriaus Mamontovo albumas \xe2\x80\x9eTyla\xe2\x80\x9c, kuriame skamba instrumentin\xc4\x97 muzika. Abu albumai \xe2\x80\x93 \xe2\x80\x9eSaldi.Juoda.Naktis.\xe2\x80\x9c ir \xe2\x80\x9eTyla\xe2\x80\x9c \xe2\x80\x93 yra i\xc5\xa1leisti ir kartu vienoje pakuot\xc4\x97je 3.000 vnt. tira\xc5\xbeu. \xc5\xa0is tira\xc5\xbeas yra i\xc5\xa1parduotas. Abiej\xc5\xb3 album\xc5\xb3 gamybai panaudotos juodos kompaktin\xc4\x97s plok\xc5\xa1tel\xc4\x97s._NEWLINE_Albumas \xe2\x80\x9eSaldi.Juoda.Naktis.\xe2\x80\x9c tapo auksiniu albumu (2009 m.), i\xc5\xa1 viso jo parduota 11 t\xc5\xabkstan\xc4\x8di\xc5\xb3 vienet\xc5\xb3. Did\xc5\xbeiausiais albumo hitais galima vadinti k\xc5\xabrinius \xe2\x80\x9eMarso kanjonai\xe2\x80\x9c, \xe2\x80\x9eLi\xc5\xabdesio angelas\xe2\x80\x9c ir \xe2\x80\x9eSaldi. Juoda. Naktis\xe2\x80\x9c. Su \xc5\xa1io albumo programa Andrius Mamontovas laim\xc4\x97jo \xe2\x80\x9eRadiocentro\xe2\x80\x9c apdovanojim\xc4\x85 kaip geriausias atlik\xc4\x97jas (2007 m.)._NEWLINE_Albumui pristatyti Andrius Mamontovas su grupe sureng\xc4\x97 koncertines gastroles po Lietuv\xc4\x85, ta\xc4\x8diau j\xc5\xb3 intensyvumui ir datoms \xc4\xaftakos tur\xc4\x97jo grup\xc4\x97s \xe2\x80\x9eLT United\xe2\x80\x9c, kurios veikloje dalyvavo ne tik Andrius Mamontovas, bet ir jo grup\xc4\x97s muzikantai Arnoldas Luko\xc5\xa1ius ir Eimantas Belickas, dalyvavimas \xe2\x80\x9eEurovizijos\xe2\x80\x9c dain\xc5\xb3 konkurse At\xc4\x97nuose._NEWLINE_(C) A. Mamontovas / M.P.3 Leid\xc4\x97jas: (P) M.P.3 Platintojas Lietuvoje: Prior Records [lt]'